2.+Itämeri

Itämeri esillä Kaarinan lukiossa
Kaarinan lukiossa halutaan lisätä nuorten tietoisuutta Itämeren ympäristöongelmista, suojelusta ja meren moninaisesta merkityksestä. Näin opiskelijat ymmärtävät paremmin yhteisen vastuun ja oman panoksen merkityksen Itämeren hyvinvoinnissa.

Itämeren suojelu sopii hyvin kestävän kehityksen periaatteisiin, koska sen avulla suojellaan samalla biologista monimuotoisuutta ja ekosysteemin toimivuuden säilyttämistä.

Kaarinan lukio otti vastaan Turun ja Helsingin kaupunkien Itämerihaasteen keväällä 2008 ja haastoi syksyllä 2008 Kaarinan kouluja ottamaan Itämerihaasteen vastaan ja liittymään toiminaan Itämeren puolesta. Valkeavuoren yläkoulu vastasi haasteeseen ja laati oman toimintasuunnitelmansa syksyllä 2008. Myös Piispanlähteen koulu tuli mukaan Itämerihaasteeseen tammikuussa 2009.

Kaarinan lukioon on perustettu erillinen koulukohtainen Itämeri-työryhmä keväällä 2008, jonka tehtävänä on organisoida Itämereen liittyvää toimintaa. Itämeri-työryhmässä on mukana eri alojen aineenopettajia.

Lukiossa järjestettiin keväällä 2008 ensimmäisen kerran Kaarinan 8-luokkalaisille suunnattu Itämeri-kilpailu, jonka tarkoituksena on lisätä oppilaiden monipuolista tietämystä Itämereen liittyvistä teemoista. Osallistujia on ollut mukana mm. Valkeavuoren, Kotimäen, Salvelanrinteen ja Piispanlähteen yläkouluista. Kilpailu on tarkoitus pitää jokavuotisena tapahtumana.

Lukiossa on tarjolla kaksi koulukohtaista soveltavaa Itämeri-kurssia, joiden suorittamisesta muodostuu Itämeri-opinnot kokonaisuus. Nämä kurssit ovat Itämeri-kurssi ja Itämeren ekologia. Perinteikäs Itämeri-kurssi on toiminut koulussamme jo vuodesta 1996 alkaen. Tämän kurssin sisältö koostuu Itämeren historiasta, merenkulusta, luonnosta ja maantieteestä. Lisäksi kurssiin sisältyy viikon opintomatka Gotlantiin. Itämeren ekologia-kurssilla käsitellään puolestaan Itämeren ekosysteemiä, ympäristöongelmia ja suojelua. Tähän kurssiin kuuluu opintokäynti Saaristomeren tutkimuslaitokseen, Seiliin.

Koulussamme pyritään lisäämään yhteistyötä kestävän kehityksen merkeissä eri järjestöjen kanssa. Esimerkkeinä tästä ovat Luonto- Liiton Itämerilähetin kouluvierailut, osallistuminen WWF:n järjestämiin projekteihin ja kilpailuihin sekä osallistuminen Itämerifoorumiin. Lukio on osallistunut vuosina 2008 ja 2009 WWF:n Itämeri-aiheiseen kirjoituskilpailuun ja Turun sanomien järjestämään Itämeriaiheiseen runokilpailuun. Syksyllä 2010 lukion 1-luokkalaisten ohjelmassa oli Pelasta Itämeri – sarjakuvakilpailuun osallistuminen.

Lukion opiskelijat ovat osallistuneet vuodesta 2008 alkaen päivätyökeräyksellä Itämeren hyväksi. Rahalahjoituksen kohteena ovat olleet WWF ja Saaristomeren suojelurahasto. Osa lukiolaisista on lisäksi kerännyt talkootyönä rahaa Tall Ships Race – tapahtuman yhteydessä Saaristomeren hyväksi.

Ensi vuoden suunnitelmissa on Kaarinan lukion Kummikosteikkohanke. Kaarinan Ala-Lemun alueella on suunnitteilla Kaarinan lukion aloitteesta kosteikon perustaminen Turun ja Kaarinan kaupunkien ja WWF:n yhteistyönä. Kaarinan lukio on mukana hankkeessa kartoittamalla alueen eliöstön ja monimuotoisuuden kehitystä. Lisäksi on tarkoitus osallistua talkootöinä hankkeen eri vaiheisiin.